Document ID: 32005D0325

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Μαρτίου 2005
για την απαλλαγή της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Μάλτας και της Πολωνίας από την υποχρέωση εφαρμογής σε ορισμένα είδη των οδηγιών του Συμβουλίου 66/401/EΟΚ, 66/402/EΟΚ, 68/193/EΟΚ, 1999/105/EΚ και 2002/57/EΚ περί εμπορίας σπόρων προς σπορά κτηνοτροφικών φυτών, σπόρων δημητριακών προς σπορά, υλικών αγενούς πολλαπλασιασμού της αμπέλου, δασικού πολλαπλασιαστικού υλικού και σπόρων προς σπορά των ελαιούχων και κλωστικών φυτών, αντίστοιχα
[κοινοποιηθείσα υπό τον αριθμό Ε(2005) 525]
(Τα κείμενα στην τσεχική, εσθονική, ελληνική, λετονική, λιθουανική, μαλτεζική και πολωνική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2005/325/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/401/EΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (1), και ιδίως το άρθρο 23α,
την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (2), και ιδίως το άρθρο 23α,
την οδηγία 68/193/ΕΟΚ του Συμβουλίου, της 9ης Απριλίου 1968, περί εμπορίας υλικών αγενούς πολλαπλασιασμού της αμπέλου (3), και ιδίως το άρθρο 18α,
την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (4), και ιδίως το άρθρο 20,
την οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (5), και ιδίως το άρθρο 28,
τα αιτήματα που υπέβαλαν η Τσεχική Δημοκρατία, η Εσθονία, η Κύπρος, η Λετονία, η Λιθουανία, η Μάλτα και η Πολωνία,
Εκτιμώντας τα ακόλουθα:
(1)
Οι οδηγίες 66/401/EΟΚ, 66/402/EΟΚ, 68/193/EOK, 1999/105/EΚ και 2002/57/EΚ θεσπίζουν ορισμένες διατάξεις για την εμπορία σπόρων προς σπορά κτηνοτροφικών φυτών, σπόρων δημητριακών προς σπορά, υλικών αγενούς πολλαπλασιασμού της αμπέλου, δασικού πολλαπλασιαστικού υλικού και σπόρων προς σπορά των ελαιούχων και κλωστικών φυτών. Οι οδηγίες αυτές ορίζουν επίσης ότι, υπό ορισμένες προϋποθέσεις, τα κράτη μέλη μπορούν να απαλλάσσονται πλήρως ή εν μέρει από την υποχρέωση εφαρμογής των εν λόγω οδηγιών αναφορικά με συγκεκριμένα είδη ή υλικά.
(2)
Οι σπόροι των ειδών που αναφέρονται στα μέρη I, II και V του παραρτήματος κατά κανόνα δεν αναπαράγονται ή δεν διατίθενται στο εμπόριο σε ορισμένα κράτη μέλη. Επιπροσθέτως, η καλλιέργεια της αμπέλου και η εμπορία πολλαπλασιαστικού υλικού που αναφέρονται στο μέρος ΙΙΙ του παραρτήματος έχουν ελάσσονα οικονομική σημασία σε ορισμένα κράτη μέλη. Τα είδη δένδρων που αναφέρονται στο μέρος IV του παραρτήματος δεν είναι, επίσης, σημαντικά για δασική εκμετάλλευση σε ορισμένα κράτη μέλη.
(3)
Για όσο διάστημα εξακολουθούν να συντρέχουν οι παραπάνω προϋποθέσεις, τα αντίστοιχα κράτη μέλη πρέπει να απαλλάσσονται από την υποχρέωση εφαρμογής των διατάξεων των οδηγιών 66/401/EΟΚ, 66/402/EΟΚ, 68/193/EΟΚ, 1999/105/EΚ και 2002/57/EΚ για τα συγκεκριμένα είδη και υλικά.
(4)
Tα μέτρα που ορίζει η παρούσα απόφαση πρέπει να εφαρμόζονται με επιφύλαξη των διατάξεων που ορίζει ο κανονισμός (EΚ) αριθ. 2199/2003 της Επιτροπής της 16ης Δεκεμβρίου 2003 σχετικά με τον καθορισμό μεταβατικών μέτρων για την εφαρμογή για το έτος 2004 του κανονισμού (ΕΚ) αριθ. 1259/1999 του Συμβουλίου όσον αφορά το καθεστώς ενιαίας στρεμματικής ενίσχυσης για τη Δημοκρατία της Τσεχίας, την Εσθονία, την Κύπρο, τη Λετονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία. (6)
(5)
Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Tα κράτη μέλη που αναφέρονται στο μέρος Ι του παραρτήματος της παρούσας απόφασης στο εξής απαλλάσσονται από την υποχρέωση εφαρμογής της οδηγίας 66/401/EΟΚ, εξαιρουμένου του άρθρου 14 παράγραφος 1, στα είδη που περιλαμβάνονται στην πρώτη στήλη του πίνακα.
2. Tα κράτη μέλη που αναφέρονται στο μέρος II του παραρτήματος της παρούσας απόφασης στο εξής απαλλάσσονται από την υποχρέωση εφαρμογής της οδηγίας 66/402/EΟΚ, εξαιρουμένου του άρθρου 14 παράγραφος 1 και, για τη Λετονία, εξαιρουμένου και του άρθρου 19 παράγραφος 1 για τον αραβόσιτο, στα είδη που περιλαμβάνονται στην πρώτη στήλη του πίνακα.
3. Tα κράτη μέλη που αναφέρονται στο μέρος ΙΙΙ του παραρτήματος της παρούσας απόφασης στο εξής απαλλάσσονται από την υποχρέωση εφαρμογής της οδηγίας 68/193/EΟΚ, εξαιρουμένων των άρθρων 12 και 12α, στα είδη που περιλαμβάνονται στην πρώτη στήλη του πίνακα.
4. Tα κράτη μέλη που αναφέρονται στο μέρος IV του παραρτήματος της παρούσας απόφασης στο εξής απαλλάσσονται από την υποχρέωση εφαρμογής της οδηγίας 1999/105/EΚ, εξαιρουμένου του άρθρου 17 παράγραφος 1, στα είδη που περιλαμβάνονται στην πρώτη στήλη του πίνακα.
5. Tα κράτη μέλη που αναφέρονται στο μέρος V του παραρτήματος της παρούσας απόφασης στο εξής απαλλάσσονται από την υποχρέωση εφαρμογής της οδηγίας 2002/57/EΚ, εξαιρουμένου του άρθρου 17 και, για τη Μάλτα, εξαιρουμένου και του άρθρου 9 παράγραφος 1 για τον ηλίανθο, στα είδη που περιλαμβάνονται στην πρώτη στήλη του πίνακα.
Άρθρο 2
Η παρούσα απόφαση απευθύνεται στην Τσεχική Δημοκρατία, στη Δημοκρατία της Εσθονίας, στην Κυπριακή Δημοκρατία, στη Δημοκρατία της Λετονίας, στη Δημοκρατία της Λιθουανίας, στη Δημοκρατία της Μάλτας και στη Δημοκρατία της Πολωνίας.
Βρυξέλλες, 8 Μαρτίου 2005.

Labels: 17
3
6
18
15